ຂປລ. ຄູອາຊີວະສຶກສາລາວ 10 ທ່ານ ໄດ້ຮັບທຶນການສຶກສາ ໃນລະດັບປະລິນຍາໂທ ເປັນເວ ລາ 1 ປີ ທີ່ ມະຫາວິທະຍາໄລເທັກໂນໂລຢີ ພະຈອມກ້າວພະນະຄອນເໜືອ ປະເທດໄທ ເພື່ອຍົກລະດັບຄວາມຮູ້ ແລະ ຄວາມສາມາດດ້ານບໍລິຫານ ໃນຂະແໜງການອາຊີວະສຶກສາ.
ພິທີລ້ຽງສົ່ງຄູອາຈານຕົ້ນແບບ ຈັດຂຶ້ນ ໃນວັນທີ 9 ມິຖຸນາ 2017 ທີ່ສະຖາບັນພັດທະນາອາຊີວະສຶກສາ, ໂດຍມີ ທ່ານ ໜູພັນ ອຸດສາ ຫົວໜ້າກົມອາຊີວະສຶກສາ ກະຊວງສຶກສາທິການ ແລະ ກິລາ, ມີທ່ານ ແອນສ ຮຸດສເຕັດ (Ernst Hustaedt ) ຜູ້ຕາງໜ້າອົງການຮ່ວມມືເຢຍລະມັນ ເພື່ອການພັດທະນາ GIZ ປະຈຳລາວ, ພ້ອມດ້ວຍພະນັກງານ ທີ່ກ່ຽວຂ້ອງເຂົ້າຮ່ວມ.
ທ່ານ ແອນສ ຮຸດສເຕັດ ໄດ້ເນັ້ນເຖິງຄວາມສຳຄັນ ຂອງການສຶກສາ ໃນລະດັບອາຊີວະສຶກສາ ການຍົກລະດັບຄວາມຮູ້ ໃຫ້ຄູອາຈານໃນຄັ້ງນີ້ ວ່າ: ແມ່ນມີຄວາມສຳຄັນຫລາຍ ເພາະຄູ ເປັນແມ່ພິມຂອງຊາດ, ເປັນຜູ້ສົ່ງຄວາມຮູ້ ໃຫ້ກັບນັກສຶກສາ ເຊິ່ງນັກສຶກສາ ຈະປະສົບຜົນສຳລັດໄດ້ນັ້ນ ກໍຕ້ອງໄດ້ຮັບການສຶກສາທີ່ດີ ຈາກຄູອາຈານ ຜູ້ທີ່ມີຄວາມຊຳນິຊຳນານ. ນອກນັ້ນ, ຄູຍັງເປັນຜູ້ສ້າງບຸກລະກອນທີ່ມີຄຸນນະພາບ ອອກມາຮັບໃຊ້ສັງຄົມ ພັດທະນາເສດຖະກິດສັງຄົມ. ເຊິ່ງພາຍຫລັງຈົບການສຶກສາ ບັນດາຄູອາຈານ ຈະນຳເອົາຄວາມຮູ້ທີ່ຮຽນມາ ກັບມາພັດທະນາຫລັກສູດ, ລະບົບການຮຽນ, ການສອນ ແລະ ອື່ນໆ ໃຫ້ມີຄຸນນະພາບຍິ່ງໆຂຶ້ນ.
ເນື້ອໃນ: ຂປລ